Vrou helder oordag op plaas aangevalArgieffoto: SAPD Die vrou van ŉ plaaslike veespekulant is Saterdag helder oordag op ŉ plaas buite Kokstad, KwaZulu-Natal, oorval en aangerand. Carolyn Muller (63) was omstreeks 12:30 alleen by die huis en besig om wasgoed op te hang, toe sy deur twee mans by die wasgoeddraad oorval is. Jacques Naude, eienaar van Prestige Sekuriteit, het Maandag aan Maroela Media gesê die mans het Muller aangesê om saam met hulle in die huis in te gaan. Sy het egter geen vuurwapen by hulle gewaar nie en die mans teengesit waarna sy met die vuis in haar gesig geslaan is. Sy het geval waarna een van die aanvallers haar gewurg het totdat sy haar bewussyn verloor het. Muller is gevolglik in die huis ingedwing en met baaltou vasgebind. Naude vertel dat Muller later haar bewussyn herwin het terwyl die aanvallers nog steeds in die huis doenig was. Sy kon egter daarin slaag om haar los te wikkel waarna sy na buite gehardloop en in haar motor op die vlug geslaan het. Naude vermoed dat die aanvallers die motor hoor ry het en toe self laat spaander het. “Niks is gesteel nie. Hulle het ongetwyfeld weens die aard van haar man se werk geld gesoek. Hulle kon nie die kluis oopkry nie en toe hulle haar hoor ry, het hulle gemaak dat hulle wegkom,” sê Naude. Muller se neus en wangbene is gedurende die aanval gebreek. Sy het ook erge swelling om haar nek en harsingskudding opgedoen. Sy word tans in ŉ hospitaal behandel. Kapt. Nqobile Gwala, woordvoerder van die polisie, het die voorval aan Maroela Media bevestig. Die polisie ondersoek ŉ saak van huisroof.